Okresná prokuratúra Svidník 
Sovietskych hrdinov 200, 089 01 Svidník

Sp. zn. : Pv 272/14/7712	Svidník, 30.9.2014
EEČ : 2-60-68-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Svidník
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
Obsahom zmieru je:
a.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-178/SK-SK-2014.
dňa 26.04.2014 v čase okolo 03.30 hod. v bare Infinity Music Club na ulici Sovietskych hrdinov vo Svidníku po predchádzajúcom nedorozumení fyzicky napadol XXXXX tak, že ho najmenej jedenkrát udrel do oblasti tváre a spôsobil mu tak zlomeninu nosových kostí bez posunu s krvácaním do nosa s obvyklou dobou liečenia 14 až 18 dní

Odôvodnenie: 
	Uznesením Obvodného oddelenia PZ vo Svidníku ČVS: ORP-178/SK-SK-2014 zo dňa 25.06.2014 bol XXXXX obvinený z prečinu ublíženia na zdraví podľa § 156 ods. 1 Tr. zák. spáchaného v jednočinnom súbehu s prečinom výtržníctva ktorého sa mal dopustiť na skutkovom základe uvádzanom vyššie.
	Dňa 26.08.2014 policajt poverený vykonaním skráteného vyšetrovania predložil vyšetrovací spis s návrhom na podanie obžaloby. Jeho preskúmaním som zistil, že prichádza do úvahy ukončenie veci postupom podľa § 220 ods. 1 Tr. por., preto som ju uvedeného dňa predložil probačnému a mediačnému úradníkovi tunajšieho súdu, pred ktorým obvinený a poškodený dňa 25.09.2014 uzatvorili zmier, v rámci ktorého obvinený vyhlásil, že spáchal skutok za ktorý je trestne stíhaný a že toto vyhlásenie vykonal vážne, slobodne a zrozumiteľne. Obvinený ešte pred uzatvorením zmieru poškodenému spôsobenú škodu v celom rozsahu uhradil. 
	Obvinený zložil na účet tunajšej prokuratúry sumu vo výške 50,- eur určenú na pomoc obetiam trestnej činnosti. Táto suma je primeraná závažnosti spáchaného skutku ako aj osobe obvineného a jeho finančným možnostiam. 
	Tak obvinený ako aj poškodený vyslovili súhlas so schválením zmieru a zastavením trestného stíhania. 
	Obvinený je v mieste bydliska hodnotený kladne, súdne trestaný doposiaľ nebol.
	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený:
a/ vyhlási, že spáchal skutok, za ktorý je trestne stíhaný a nie sú dôvodné pochybnosti o tom, že jeho vyhlásenie bolo vykonané slobodne, vážne a určito
b/ nahradil škodu, pokiaľ bola trestným činom spôsobená alebo urobil iné opatrenia na náhradu škody alebo inak odstránil ujmu vzniknutú trestným činom
c/ zložil na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.
	Pretože v danom prípade boli splnené zákonné podmienky pre postup podľa citovaného ustanovenia, rozhodol som vo veci tak, ako sa uvádza vo výroku uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ernest Hošík
prokurátor